S-377/2008

Mál þetta, sem dómtekið var 19. maí, er höfðað með ákæru lögreglustjórans á Akureyri, útgefinni 12. desember 2008, á hendur X, fyrir

„fíkniefnalagabrot með því að hafa föstudaginn 14. nóvember 2008, verið með í vörslum sínum 0,57 grömm af hassi, þegar lögreglan hafði afskipti af honum, þar sem hann var farþegi í bifreiðinni UD-138, á bifreiðastæði við Keilusíðu [...] á Akureyri.

Telst þetta varða við 2. gr., sbr. 5. gr. 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,57 grömmum af hassi, sem lögreglan lagði hald á og tilgreint er í efnaskrá nr. 14.866, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við þingfestingu málsins var þing ekki sókt af hálfu ákærða og engin forföll boðuð, en honum hafði verið birt fyrirkall þar sem þess var getið að við þær aðstæður kynni svo að fara að fjarvera hans yrði metin til jafns við játningu og málið tekið til dóms við svo búið. Var það gert að kröfu ákæruvaldsins.

Með vísan til framanritaðs og þess að ákæra fær stoð í gögnum málsins er ákærði sannur að sök samkvæmt ákæru og hefur unnið sér til refsingar, en háttsemi hans er í ákæru rétt færð til refsiheimildar.

Ákærði hefur allnokkurn sakaferil að baki. Hann var á árinu 1997 dæmdur í 20 daga varðhald, skilorðsbundið í 2 ár, fyrir umferðarlagabrot og nytjastuld. Á árinu 1998 hlaut hann þrjá dóma, fyrst í janúar þar sem hann var dæmdur í 5 mánaða fangelsi, skilorðsbundið í þrjú ár, og til greiðslu 90 þúsund króna sektar fyrir minniháttar líkamsárás, nytjastuld, þjófnað og umferðarlagabrot; í maí var ákærði dæmdur á ný, og var dómurinn frá janúar þá tekinn upp og refsing ákveðin 7 mánaða fangelsi, skilorðsbundið í þrjú ár, jafnframt því sem hann var dæmdur til greiðslu 65 þúsund króna sektar, fyrir þjófnað, fjársvik, minniháttar líkamsárás, nytjastuld og umferðarlagabrot. Í október var ákærði dæmdur til 50 þúsund króna sektar fyrir umferðarlagabrot. Á árinu 1999 var ákærði dæmdur í 10 þúsund króna sekt fyrir áfengislagabrot. Á árinu 2001 hlaut ákærði tvo dóma, fyrst í september er honum var gerð 70 þúsund króna sekt fyrir umferðarlagabrot og því næst í nóvember 45 daga fangelsi, skilorðsbundið í þrjú ár, fyrir brot gegn 1. mgr. 106. gr. almennra hegningarlaga nr. 19/1940. Ákærði stóðst það skilorð. Í nóvember 2007 var ákærði dæmdur í eins mánaðar fangelsi, skilorðsbundið í tvö ár, fyrir brot gegn 2. sbr. 5. og 6. gr. laga um ávana- og fíkniefni nr. 65/1974 og tilraun til þjófnaðar. Í febrúar 2008 var ákærði sakfelldur fyrir fíkniefnalagabrot en ekki gerð sérstök refsing, en um var að ræða hegningarauka við dóminn frá nóvember 2007. Hinn 3. júlí 2008 var ákærði dæmdur í þriggja mánaða fangelsi fyrir þjófnað og fíkniefnalagabrot og var fangelsisdómur hans frá nóvember 2007 þá tekinn upp og ákærða dæmd refsing í einu lagi. Loks var ákærði hinn 11. desember síðastliðinn dæmdur í tveggja mánaða fangelsi fyrir þjófnað og gripdeild.

Eins og áður segir, var ákærði hinn 11. desember síðastliðinn dæmdur í tveggja mánaða fangelsi fyrir þjófnað og gripdeild. Brot ákærða nú var framið hinn 14. nóvember síðastliðinn og ber því að líta til 78. gr. sbr. 77. gr. almennra hegningarlaga við ákvörðun um refsingu. Þykir mega ákveða að ákærða verði ekki gerð sérstök refsing í máli þessu. Engar sögur fara af sakarkostnaði. Fallast ber á fram komna upptökukröfu.

Þ-kk-nf D-kk-nf kveður upp dóm þennan.

D Ó M S O R Ð

Ákærða, X, verður ekki gerð sérstök refsing í máli þessu. Upptæk skulu gerð 0,57 grömm af hassi sem lögregla lagði hald á við rannsókn málsins og tilgreind eru í efnaskrá nr. 14.866.